CELEX: 52017PC0759
Language: ro
Date: 2017-12-18
Title: Propunere de DECIZIE DE PUNERE ÎN APLICARE A CONSILIULUI privind supunerea noii substanțe psihoactive N-fenil-N-[1-(2-feniletil)piperidin-4-il]oxolan-2-carboxamidă (tetrahidrofuranilfentanil; THF-F) unor măsuri de control

COMISIA EUROPEANĂ
            Bruxelles, 18.12.2017
            COM(2017) 759 final
            2017/0342(NLE)
            Propunere de
            DECIZIE DE PUNERE ÎN APLICARE A CONSILIULUI
            privind supunerea noii substanțe psihoactive N-fenil-N-[1-(2-feniletil)piperidin-4-il]oxolan-2-carboxamidă (tetrahidrofuranilfentanil; THF-F) unor măsuri de control
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               Decizia 2005/387/JAI a Consiliului privind schimbul de informații, evaluarea riscurilor și controlul noilor substanțe psihoactive
                  1
                prevede o procedură cu trei etape, în urma căreia o nouă substanță psihoactivă poate fi supusă unor măsuri de control în întreaga Uniune.
            
            
               La 4 iulie 2017 a fost publicat raportul comun al Observatorului European pentru Droguri și Toxicomanie (OEDT) și al Europol, elaborat în conformitate cu articolul 5 din Decizia 2005/387/JAI a Consiliului. La 15 septembrie 2017, în urma cererii formulate de Comisie și de șapte state membre și în temeiul articolului 6 alineatul (1) din decizia Consiliului menționată anterior, Consiliul a solicitat o evaluare a riscurilor generate de consumul, producția și traficul noii substanțe psihoactive N-fenil-N-[1-(2-feniletil)piperidin-4-il]oxolan-2-carboxamidă (tetrahidrofuranilfentanil; THF-F), a implicării grupurilor infracționale organizate și a posibilelor consecințe ale introducerii unor măsuri de control al acestei substanțe.
            
            
               Riscurile pe care le implică substanța tetrahidrofuranilfentanil au fost evaluate de Comitetul științific al OEDT, în conformitate cu dispozițiile articolului 6 alineatele (2), (3) și (4) din decizia Consiliului. Raportul de evaluare a riscurilor a fost transmis Comisiei și Consiliului la 14 noiembrie 2017. Principalele rezultate ale evaluării riscurilor sunt următoarele:
            
            
               ·Substanța tetrahidrofuranilfentanil este un opioid sintetic și este înrudit din punct de vedere structural cu fentanilul, o substanță controlată la nivel internațional. Aceasta este derivatul saturat al furanilfentanilului
                  2
               . 
            
            
               ·Substanța tetrahidrofuranilfentanil este disponibilă în Uniunea Europeană cel puțin din septembrie 2016 și a fost confiscată într-un singur stat membru. Au fost raportate 14 decese de către un stat membru în care a fost confirmată expunerea la tetrahidrofuranilfentanil. În cazul a cel puțin 12 decese, substanța tetrahidrofuranilfentanil a fost cauza decesului sau este posibil să fi contribuit la acesta. 
            
            
               În conformitate cu articolul 8 alineatul (1) din Decizia 2005/387/JAI a Consiliului, în termen de șase săptămâni de la data primirii raportului de evaluare a riscurilor, Comisia prezintă Consiliului fie o inițiativă privind supunerea noii substanțe psihoactive unor măsuri de control în întreaga Uniune, fie un raport în care explică motivul pentru care o astfel de inițiativă nu este considerată necesară. Conform hotărârii Curții de Justiție din 16 aprilie 2015 în cauzele conexate C-317/13 și C-679/13, Parlamentul European trebuie consultat înainte de adoptarea unui act întemeiat pe articolul 8 alineatul (1) din Decizia 2005/387/JAI a Consiliului. 
            
            
               Pe baza constatărilor raportului de evaluare a riscurilor, Comisia consideră că există motive ca această substanță să fie supusă unor măsuri de control în întreaga Uniune. Conform raportului de evaluare a riscurilor, toxicitatea acută a substanței tetrahidrofuranilfentanil poate afecta grav sănătatea oamenilor.
            
            
               2.
                     OBIECTIVUL PROPUNERII 
            
            
               Obiectivul prezentei propuneri de decizie de punere în aplicare a Consiliului este de a solicita statelor membre să supună substanța tetrahidrofuranilfentanil unor măsuri de control și sancțiuni penale, astfel cum se prevede în legislația lor, în baza obligațiilor care le revin în temeiul Convenției unice a Organizației Națiunilor Unite privind stupefiantele din 1961, astfel cum a fost modificată prin Protocolul din 1972.
            
            
               2017/0342 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               privind supunerea noii substanțe psihoactive N-fenil-N-[1-(2-feniletil)piperidin-4-il]oxolan-2-carboxamidă (tetrahidrofuranilfentanil; THF-F) unor măsuri de control
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Decizia 2005/387/JAI a Consiliului din 10 mai 2005 privind schimbul de informații, evaluarea riscurilor și controlul noilor substanțe psihoactive
                  3
               , în special articolul 8 alineatul (3),
            
            
               având în vedere propunerea Comisiei Europene,
            
         
         
            
               având în vedere avizul Parlamentului European
                  4
               , 
            
            
               întrucât:
            
            
               (1)În cadrul unei sesiuni speciale a Comitetului științific extins al Observatorului European pentru Droguri și Toxicomanie (OEDT), a fost elaborat, în conformitate cu articolul 6 din Decizia 2005/387/JAI, un raport de evaluare a riscurilor noii substanțe psihoactive N-fenil-N-[1-(2-feniletil)piperidin-4-il]oxolan-2-carboxamidă (tetrahidrofuranilfentanil; THF-F), care a fost transmis ulterior Comisiei și Consiliului la 14 noiembrie 2017.
            
            
               (2)Substanța tetrahidrofuranilfentanil este un opioid sintetic înrudit din punct de vedere structural cu fentanilul, o substanță controlată, utilizată pe scară largă în medicină ca adjuvant în anestezia generală practicată în timpul intervențiilor chirurgicale și pentru calmarea durerii. Aceasta este derivatul saturat al furanilfentanilului
                  5
               .
            
            
               (3)Substanța tetrahidrofuranilfentanil este disponibilă în Uniune cel puțin din septembrie 2016 și a fost confiscată într-un singur stat membru, care a raportat 53 de confiscări efectuate în 2016 și prima jumătate a anului 2017. Este probabil ca numărul cazurilor detectate să fie subraportat, întrucât nu se efectuează în mod sistematic verificări pentru detectarea acestei substanțe. În majoritatea cazurilor, această substanță a fost confiscată sub formă lichidă, dar și, într-o măsură mai mică, sub formă de pulbere. Cantitățile detectate sunt relativ mici, însă ar trebui să se țină seama de potența ridicată care este tipică fentanilurilor.
            
            
               (4)Au fost raportate 14 decese de către un stat membru în care a fost confirmată expunerea la tetrahidrofuranilfentanil. În multe cazuri, au fost detectate și alte droguri împreună cu tetrahidrofuranilfentanil. În cazul a cel puțin 12 decese, substanța tetrahidrofuranilfentanil a fost cauza decesului sau este posibil să fi contribuit la acesta. În plus, același stat membru a raportat un singur caz de intoxicație acută neletală asociată cu tetrahidrofuranilfentanil. Este probabil ca naloxonul să acționeze ca antidot pentru intoxicațiile provocate de tetrahidrofuranilfentanil. Atât intoxicațiile neletale, cât și decesele sunt susceptibile de a fi detectate și raportate insuficient, deoarece acestea nu sunt verificate sistematic. Expunerea accidentală la tetrahidrofuranilfentanil poate prezenta un risc pentru personalul responsabil de asigurarea respectării legii, personalul serviciilor de urgență, al serviciilor medicale și al laboratoarelor criminalistice, precum și pentru angajații serviciilor de detenție și poștale. 
            
            
               (5)Nu există informații privind implicarea grupurilor de criminalitate organizată în producția, distribuția (traficul) și furnizarea substanței tetrahidrofuranilfentanil în Uniune. Informațiile disponibile sugerează că substanța tetrahidrofuranilfentanil este produsă de fabrici de produse chimice din China, însă capacitatea de a produce fentaniluri poate exista de asemenea în cadrul Uniunii.
            
            
               (6)Substanța tetrahidrofuranilfentanil este vândută online pe internetul obișnuit (surface web), în cantități mici, dar și cu ridicata, sub pretextul de a fi o „substanță chimică utilizată în cercetare” sau un înlocuitor „legal” pentru opioide ilegale, de obicei sub formă lichidă (de exemplu, spray nazal gata de utilizare) sau sub formă de pulbere. Informațiile obținute în urma confiscărilor sugerează că este posibil ca substanța tetrahidrofuranilfentanil să fi fost vândută și pe piața substanțelor opioide ilegale. Substanța tetrahidrofuranilfentanil este uneori vândută drept heroină sau în amestecuri cu heroină sau este utilizată pentru a fabrica substanțe contrafăcute din analgezice și benzodiazepină, care sunt foarte căutate. Din acest motiv, utilizatorii pot să nu fie conștienți că utilizează un fentanil.
            
            
               (7)Substanța tetrahidrofuranilfentanil nu are utilizări recunoscute în domeniul medicinei umane sau veterinare în Uniune și, din câte se pare, nici în alte țări. Nu există indicii că substanța tetrahidrofuranilfentanil poate fi utilizată în alt scop decât ca etalon analitic de referință și în cercetarea științifică.
            
            
               (8)Raportul de evaluare a riscurilor arată că prin continuarea cercetării s-ar putea răspunde la multe dintre întrebările legate de tetrahidrofuranilfentanil care apar ca urmare a lipsei de date cu privire la riscurile la adresa sănătății individuale, a sănătății publice și a societății. Cu toate acestea, dovezile și informațiile disponibile privind riscurile pentru sănătate și societate pe care substanța le implică, având în vedere și similaritatea acesteia cu fentanilul și furanilfentanilul, oferă suficiente motive pentru a supune substanța tetrahidrofuranilfentanil unor măsuri de control în întreaga Uniune.
            
            
               (9)Substanța tetrahidrofuranilfentanil nu se regăsește pe lista substanțelor controlate în temeiul Convenției unice a Organizației Națiunilor Unite din 1961 privind substanțele stupefiante sau al Convenției Organizației Națiunilor Unite din 1971 privind substanțele psihotrope. Substanța este în prezent în curs de evaluare de către sistemul Organizației Națiunilor Unite și a fost revizuită în cadrul celei de a 39-a reuniuni a Comitetul de experți privind dependența de droguri (Expert Committee on Drug Dependence - ECDD) al OMS, care a avut loc în perioada 6 - 10 noiembrie 2017 la Geneva. Acest lucru nu exclude posibilitatea ca Uniunea să ia decizia de a supune substanța menționată unor măsuri de control.
            
            
               (10)Întrucât cinci state membre controlează substanța 4-fluoroisobutirilfentanil în temeiul legislației lor naționale în materie de control al drogurilor, iar cinci state membre controlează substanța tetrahidrofuranilfentanil în temeiul altei legislații, supunerea acestei substanțe unor măsuri de control în întreaga Uniune ar contribui la evitarea apariției unor obstacole în cooperarea transfrontalieră în domeniul aplicării legii și în cel judiciar și la protecția împotriva eventualelor riscuri generate de disponibilitatea și consumul acestei substanțe.
            
            
               (11)Decizia 2005/387/JAI conferă Consiliului competențe de executare cu scopul de a asigura, la nivelul Uniunii, un răspuns rapid și bazat pe cunoștințe de specialitate în cazul apariției unor noi substanțe psihoactive detectate și raportate de statele membre, prin supunerea substanțelor respective unor măsuri de control în întreaga Uniune. Având în vedere că au fost respectate condițiile și procedura pentru începerea exercitării unor astfel de competențe de executare, ar trebui adoptată o decizie de punere în aplicare pentru a supune substanța tetrahidrofuranilfentanil unor măsuri de control în întreaga Uniune.
            
            
               (12)Danemarcei îi revin obligații în temeiul Deciziei 2005/387/JAI și, prin urmare, participă la adoptarea și aplicarea prezentei decizii.
            
            
               (13)Irlandei îi revin obligații în temeiul Deciziei 2005/387/JAI și, prin urmare, participă la adoptarea și aplicarea prezentei decizii.
            
            
               (14)Regatul Unit nu are obligații în temeiul Deciziei 2005/387/JAI și, prin urmare, nu participă la adoptarea și aplicarea prezentei decizii, nu are obligații în temeiul acesteia și aceasta nu i se aplică,
            
            
               ADOPTĂ PREZENTA DECIZIE: 
            
            
               Articolul 1
            
            
               Noua substanță psihoactivă N-fenil-N-[1-(2-feniletil)piperidin-4-il]oxolan-2-carboxamidă (tetrahidrofuranilfentanil; THF-F) este supusă unor măsuri de control în întreaga Uniune.
            
            
               Articolul 2
            
         
         
            
               Până cel târziu la [un an de la data publicării prezentei decizii], statele membre iau măsurile necesare, în conformitate cu legislația lor națională, pentru a supune noua substanță psihoactivă menționată la articolul 1 unor măsuri de control și sancțiuni penale, astfel cum se prevede în legislația lor, în baza obligațiilor care le revin în temeiul Convenției unice a Organizației Națiunilor Unite privind stupefiantele din 1961, astfel cum a fost modificată prin Protocolul din 1972.
            
            
               Articolul 3
            
            
               Prezenta decizie intră în vigoare în ziua următoare datei publicării în Jurnalul Oficial al Uniunii Europene.
            
            
            
            
               Prezenta decizie se aplică în conformitate cu tratatele.
            
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 127, 20.5.2005, p. 32.
               
               
                  
                     (2)
                  
                        Furanilfentanilul a făcut obiectul unor măsuri de control în temeiul Deciziei de punere în aplicare (UE) 2017/2170 a Consiliului din 15 noiembrie 2017 privind supunerea N-fenil-N-[1-(2-feniletil)piperidin-4-il]furan-2-carboxamidă (furanilfentanil) unor măsuri de control, JO L 306, 22.11.2017, p. 19.
               
               
                  
                     (3)
                  
                        JO L 127, 20.5.2005, p. 32.
               
               
                  
                     (4)
                  
                        JO C , , p. .
               
               
                  
                     (5)
                  
                        Decizia de punere în aplicare (UE) 2017/2170 a Consiliului din 15 noiembrie 2017 privind supunerea N-fenil-N-[1-(2-feniletil)piperidin-4-il]furan-2-carboxamidă (furanilfentanil) unor măsuri de control, JO L 306, 22.11.2017, p. 19.